1I ma Páblo xu c'am qui takexic i nuc'bal t'isbal y xu bij chique: —Wachalal, 'ax in 'anom wi pen u 'onquil wach u bim i Dios, man n-ta cu bij in c'ux chuwach —xu bij. 2Are 'uri i 'atz laj sacerdóte, chi ma Ananías u bi, xu bij chique i je 'o chu c'ulel i ma Páblo chi chiqui ch'aya che u chi'. 3I ma Páblo xu bij che: —Yet ¡xa queb a palaj! At cul chila chu 'onquil i 'atbal tzij pusuc', y n-ca 'an taj. I 'atbal tzij n-cu ya ta chawe ca tak in ch'ayic. ¡I Dios cat u ch'ay ni yet! (Queje ile xu bij i ma Páblo che.) 4I je 'o chila xqui bij che: —¿Queje u la'ic u wach ile ca 'an che i 'atz laj sacerdóte, aj patan chirij i Dios? —xbix che. 5I ma Páblo xu bij chique: —Wachalal, yin n-weta'am taj we are ire-le i 'atz laj sacerdóte; chi cuyu in mac. Weta'am chi u tzij i Dios cu bij chake: "Ma bij c'ax chiquij u wi u jolom a tinimit"; queje ile tz'ibtal canok —xu bij i ma Páblo chique. 6Are 'uri i ma Páblo xril u be chi 'o jujun chique i qui molom quib je re i partído "Saducéo" qui bi; xak 'o i je re i partído "Fariséo" qui bi. Rumal 'uri, chu 'onquil, co xu bij chique: —Wachalal, yin in aj Fariséo; xak in chuch in kajaw je aj Fariséo. In sic'tal chuwach i 'atbal tzij-i xa rumal cul in c'ux che, chi ca c'un chic sak chiquiwach i camnak. (Queje ile xu bij i ma Páblo chique.) 7Are xu bij ire ile, i je aj Fariséo, xak i je aj Saducéo, xe oc chu chapic quib chi tzij. Y xe'elok, n-junam ta chic qui wach. 8Xqui chap quib chi tzij man i aj Saducéo quiqui bij chi n-ca c'un ta chic sak chiquiwach i camnak. Xak quiqui bij chi n-ta ángel, n-ta tewal, n-ta anma. Xui-ri, i aj Fariséo quiqui cojo chi ronojel ile, 'olic. 9Conojel 'is que siq'uinic. Are 'uri xe taq'ui 'an jujun aj tijonel re i ujer 'atbal tzij chi je re i partído Fariséo. Cacaj quiqui ya qui wach ru' i ma Páblo, rumal-i xqui bij: —I achi-ri n-ta jun u mac u 'anom. Y n-xui ta la ile, mokxa 'ijlam rumal jun ángel, o pent jun chic aj takon re i Dios chi n-ca 'iltaj tu wach. Y we katzij ile, maka 'an ch'o'oj 'uri chirij i Dios —xqui bij. 10Lic que ch'okow chi tzij. I capitan xu xij rib chique, mokxa quiqui 'an ch'akatak che i ma Páblo, xu ch'ob ire. Rumal 'uri xu tak qui siq'uixic jujun soldádo, caquesbej re i ma Páblo chiquixol i winak, y xu tak chic u ya'ic pa cuartel. 11I ma Páblo, are 'o tan chic pa cuartel, i Kajwal xu c'ut rib che cha'ab, y xu bij che: —Cha cowij a c'ux, a-Páblo, man pacha in lapic a 'anom chi, pa Jerusalen, xak queje in lapic ile ca 'an na pa Róma —xu bij che. 12Chucab 'ij, 'o jujun aj Israel winak xqui yijba chiquiwach chi quiqui camsaj i ma Páblo. Xqui bij chuwach i Dios chi n-quiqui tij ti qui wa, xak n-quiqui tu' ti qui ya' c'a quiqui camsaj na. 13Je mas che i cuarénta achiab chi xqui ch'ob u 'anic ile. 14Xe 'e 'uri cu' i caj'atzil i sacerdóte, cu' i nimak tak aj Israel, y xqui bij: —Yoj ka bim chuwach i Dios chi n-caka tij ti ka wa, n-caka tu' ti ka ya', c'a caka camsaj ni ma Páblo. Ka bim che i Dios chi choj u c'okoj we n-caka 'an taj. 15Are i cakaj yoj, are iri: yix, junam cu' iwachi'il aj nuc'bal t'isbal, chi tz'onoj che i capitan chi chwek cu c'am li ma Páblo chiwach yix. Chi bij che chi quiwaj quix taq'ui pa rakan coq'uilal we kas 'o u mac. Y yoj caka yijba kib chu camsaxic are quelsax lok. (Queje ile xqui bij chique i nimak tak mam'ib.) 16Xui-ri i rica' i ma Páblo xu ta rason wach que tijin chu 'onquil. Xa 'e 'uri pa cuartel chu bixquil che i ma Páblo. 17Ire, are xu ta, xu siq'uij jun chique i caj'atzil i soldádo. Xu bij che: —Cha c'ama bi i ala-ri chuwach i capitan, man 'o craj cu bij che —xu bij. 18I caj'atzil i soldádo xu c'am bi chuwach i capitan y xu bij che: —I ma Páblo chi tz'apilic xin u siq'uij y xu bij chwe chi quin c'am li ala-ri awu', man 'o craj cu bij chawe —co'ono. 19I capitan xu chap bi che u 'ab i ala, y xu c'am bi ru' utuquel; xu tz'onoj che: —¿Wach cawaj ca bij chwe? —co'ono. 20Are 'uri i ala xu bij: —I aj Israel winak qui yijbam chiquiwach chi quiqui tz'onoj pawor chawe, chi chwek ca c'am bi ma Páblo chiquiwach i nuc'bal t'isbal. Quiqui bij na chawe chi cacaj que taq'ui mas pa rakan we kas 'o u mac. Ile n-katzij taj. 21Ma coj chique, man je mas che cuarénta achiab qui yom qui wach cu' chi quiqui camsaj i ma Páblo. Are cawesaj bi ire, cacuwaj quib chu roy'exic. Qui bim chi n-quiqui tij ti qui wa, xak ni qui ya', c'a quiqui 'an ni ile. Qui bim chi che c'okox rumal i Dios we n-quiqui 'an taj. Y je yij chic chu 'onquil ile, xui chic coy'em a tzij yet. (Queje ile xu bij i ala che.) 22Are 'uri i capitan xu 'ijla bi i ala. Xu bij che chi lic mu lapo wach i xol u bij che. 23Te'uri i capitan xe u siq'uij queb caj'atzil u soldádo y xu bij chique chi que qui yijba u q'uial soldádo, c'ambal bi re i ma Páblo pa tinimit Cesaréa. Xu bij chique chi que qui yijba queb ciénto soldádo que 'e che akan; xak seténta chi que 'e rij caway, xak queb ciénto chic je aj c'akol lánza. Xu bij chique chi que 'el bi cha'ab, a las nuéve. 24Xak xu tak qui yijbaxic i caway, c'ambal bi re i ma Páblo. Lic xu ya chiquikul u chajixic i ma Páblo, man n-ta xak cu riko, y quiqui jach che i gobernador ma Félis, lic n-ta c'ax che. 25I capitan xak xu tz'ibaj bi jun wuj che i gobernador; i wuj-le, queje iri tz'ibtal bi chuwach: 26—Yin in ma Cláudio Lísias chi quin tz'ibaj bi i wuj-i chawe yet, at nim laj gobernador, ma Félis. Quin ya rutzil a wach. 27I aj Israel winak waral pa Jerusalen xqui chap i achi-ri y cacaj te'ek quiqui camsaj. Xui-ri, are xin ta yin chi ire aj Róma winak, xe in c'am bi in soldádo y xwesaj piqui'ab. 28Xwaj retamaxic wach u mac qui cojom, rumal-i xin c'am bi chiquiwach i nuc'bal t'isbal que i aj Israel winak. 29We' xin ta u be chi xa quiqui coj u mac chi ire u kelom i qui 'atbal tzij ique. Xui-ri, n-ta rumal we ca camsaxic, xak mi ne we ca tz'apix pa cárcel. 30Te'uri xin ta rason chi i aj Israel qui ch'obom u camsaxic, rumal-i quin tak bi awu' yet. Xak in bim chique i que cojow u mac, chiqui yijba chawach yet. Xui ile in tzij chawe; chawila awib. (Queje i wuj ile xu tz'ibaj bi i capitan che i gobernador.) 31Te'uri i soldádo xqui yijba quib chu 'onquil pacha i xbix chique. Xquesaj li ma Páblo y xqui c'am bi cha'ab, c'a pa tinimit Antípatris. 32Chucab 'ij, i soldádo chi je 'enak che akan xe tzalij chal pa cuartel. I je 'o rij caway xqui maj chubi qui be ru' i ma Páblo. 33Are xe upon pa tinimit Cesaréa, xqui ya i wuj che i gobernador, xak xqui jach can i ma Páblo che. 34I gobernador, are xrajlaj u wach i wuj, xu tz'onoj che i ma Páblo aj ipa ire. Are xu ta chi aj pa tinimit Cilícia, 35xu bij che: —Te cat in siq'uij we xe c'un i que cojow a mac —xu bij. Te'uri xu tak u ya'ic i ma Páblo pa nim laj rachoch i 'etz ma Heródes, y xu bij chi ca chajix cumal i soldádo.
LOS HECHOS WACH I XQUI 'AN I APOSTELAB 23